钦定古今图书集成/理学汇编/学行典/第184卷 > 薛濬
## 钦定古今图书集成/理学汇编/学行典/第184卷 > 薛濬

按《隋书孝义传》：“薛濬，字道赜，刑部尚书、内阳公胄之
从祖弟也。父琰，周渭南太守。濬少丧父，早孤，养母以
孝闻。幼好学，有志行，寻师于长安。时初平江陵，何妥
归国，见而异之，授以经业。周天和中，袭爵虞城侯，历
纳言上士、新丰令。开皇初，擢拜尚书虞部侍郎，寻转
考功侍郎。帝闻濬事母至孝，以其母老，赐舆服几杖，
四时珍味，当时荣之。”后其母疾，濬貌甚忧瘁，亲故弗
之识也。暨丁母艰，诏鸿胪监护丧事，归葬夏阳。于时
隆冬极寒，濬衰绖徒跣，冒犯霜雪，自京及乡五百馀
里，足冻堕指，疮血流离，朝野为之伤痛。州里赗助，一
无所受。寻起令视事。濬屡陈诚款，请终丧制，优诏不
许。及至京，上见其毁瘠过甚，为之改容，顾谓群臣曰：
“吾见薛濬哀毁，不觉悲感伤怀”，嗟异久之。濬竟不胜
丧，病且卒。其弟谟时为晋王府兵曹参军事，在扬州，
濬遗书与谟曰：“吾以不造，幼丁艰酷，穷游约处，屡绝
箪瓢。晚生早孤，不闻《诗》《礼》。赖奉先人贻厥之训，获禀
母氏圣善之规，负笈裹粮，不惮艰远，从师就业，欲罢
不能。砥行励心，困而”弥笃。服膺教义，爰至长成。自释
耒登朝，于兹二十三年矣。虽官非闻达，而禄喜逮亲。
庶保期颐，得终色养。何图精诚无感，祸酷荐臻。兄弟
俱被夺情，苫庐靡申哀诉。是用“扣心泣血，霣气摧魂”
者也。既而疮巨舋深，不胜荼毒；启手启足，幸及全归。
使夫死而有知，得从先人于地下矣，岂非至愿哉！但
念尔“伶俜孤宦，远在边服，顾此恨恨，如何可言！适已
有书，冀得与汝面诀，忍死待汝，已历一旬。汝既未来，
便成今古，缅然永别，为恨何言！勉之哉！勉之哉！”书成
时年四十二。有司以闻，高祖为之屑涕，降使赍册书
吊祭曰：“皇帝咨故考功侍郎薛濬。於戏！惟尔操履贞
和，器业详敏，允膺列宿，勤謇克彰。及遘私艰，奄从毁
灭。嘉尔诚孝，感于朕怀，奠酹有加，抑惟朝典。故遣使
人，指申往命，魂而有灵，歆兹荣渥。呜呼哀哉！”濬性清
俭，死之日，家无遗资。濬初为童儿时，与宗中诸儿游
戏于涧滨，见一黄蛇，有角及足，召群儿共视，了无见
者。濬以为不祥，归大忧悴。母逼而问之，濬以实对。时
有胡僧，诣宅乞食，濬母怖而告之，僧曰：“此乃儿之吉
应，且是儿也，早有名位，然寿不过六七耳。”言终而出，
忽然不见。时咸异之。既而终于四十二。六七之言，于
是验矣。